Խաչակրաց արշավանքների գլխավոր զոհերը եղան արևելաքրիստոնեական ժողովուրդները: Բացի այդ, խաչակրաց արշավանքները մահացու հարված հասցրին նաև Բյուզանդական կայսրությանը, որից նա այլևս չկարողացավ ուշքի գալ: Վերլուծաբանների մոտ տարածված է նաև այն կարծիքը, թե խաչակրությունները նպաստեցին մասնատված մահմեդական պետությունների միավորման գործընթացին: Ի հակազդեցություն խաչակրության, մահմեդական աշխարհում վերածնվեց ջիհադի՝ իսլամական սրբազան պատերազմի գաղափարը, որը կարևոր քարոզչական դեր խաղաց ֆրանկների դեմ մղվող պայքարում: Բավականին ճանաչում է գտել նաև այն տեսակետը, որի համաձայն՝ խաչակրաց արշավանքները նպաստել են միջազգային առևտրի զարգացմանը: